১৯২৬-এ পাস হয় ‘দ্য নিউ হাওড়া ব্রিজ অ্যাক্ট’। সম্ভবত দেশের প্রথম সেতু হাওড়া ব্রিজ, যার নির্মাণ, রক্ষণাবেক্ষণ ইত্যাদি আইনসিদ্ধ। আইন পাস তো হলই, এর পর ১৯৩০ সালে ১৫ মার্চ বাংলার গভর্নর বৈঠক ডেকে সেতু নির্মাণের জন্য এগিয়ে যাওয়ার নির্দেশ দেন। বন্দরের নথিপত্র বলছে, একেবারে শেষ পর্যায়ে এসে সরাসরি প্রশাসনিক হস্তক্ষেপ হয়েছিল। তার আগে প্রযুক্তিবিদরাই আলোচনা, তর্ক করেছেন। মাঝে বিশ্বযুদ্ধের সময় সেতু নির্মাণ বন্ধ রাখার নির্দেশ দিয়েছিল ব্রিটিশ সরকার। আইন পাস এবং গভর্নরের অনুমোদনের পর বন্দর কর্তৃপক্ষ আর দেরি করেনি। তা বলে এখনকার রাফাল বিতর্কের মতো ‘ক্রেডেনশিয়াল’ নেই এমন কাউকেও বরাত দেওয়া হয়নি। হাওড়া ব্রিজ তৈরিতে ২৬ হাজার ৫০০ টন ইস্পাত লেগেছিল। তার মধ্যে ২৩ হাজার ৫০০ টন সরবরাহ করেছিল টাটা আয়রন অ্যান্ড স্টিল কোম্পানি লিমিটেড। হাওড়া ব্রিজই সম্ভবত প্রথম ‘মেক ইন ইন্ডিয়া’ প্রকল্প, যার কাঁচামালের সবটাই ভারত থেকেই নেওয়া হয়েছিল। কিন্তু টাটা স্টিল চাইলেই ব্রিটিশরা তাদের বরাত দেয়নি। বলা হয়েছিল ‘ক্রেডেনশিয়াল’ দেখাতে। টাটা কর্তৃপক্ষ জানায়, মেঘনা নদীর উপর ভৈরববাজারে একটি রেলসেতুর জন্য তারা ৩৪০০ টন ইস্পাত সরবরাহ করেছে। ইস্পাতের গুণমান নিয়ে সেতুর ফ্যাব্রিকেটর ব্রেথওয়েট, বার্ন অ্যান্ড জেসপ (বিবিজে) খুশি। ব্রিটিশরা এই ক্রেডেনশিয়ালে খুশি হয়েছিল। পরবর্তী কালে টাটারা ইস্পাত সরবরাহ করেন। আর ‘বিবিজে’ হাওড়া ব্রিজের ফ্যাব্রিকেশন-এর কাজ করে। ১৯৩৭-এ ব্রিজ তৈরি শুরু হয়, কাজ শেষ হয় ১৯৪২-এর অগস্টে। ১৯৪৩-এর ফ্রেব্রুয়ারিতে তা জনসাধারণের জন্য খুলে দেওয়া হয়। আজ তার ৭৫ বছর বয়স।